2013.gada \_\_\_.\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_\_\_\_\_ .§)

**Noteikumi par mikro aizdevumiem saimnieciskās darbības veicēju konkurētspējas uzlabošanai**

*Izdoti saskaņā ar Ministru kabineta iekārtas likuma 31.panta pirmās daļas 3.punktu*

**I. Vispārīgie jautājumi**

1. Noteikumi nosaka atbalsta piešķiršanas kārtību un nosacījumus mikro aizdevuma (turpmāk – aizdevums) veidā darbības programmas „Uzņēmējdarbība un inovācijas” papildinājuma 2.2.1.1.aktivitātē „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos” izveidotā Ieguldījumu fonda ietvaros.

2. Kopējais aizdevumu fonda apmērs ir 5 000 000 euro (3 514 020 lati), ko veido Eiropas Reģionālā attīstības fonda finansējums – 4 610 736 euro (3 240 443 lati) un valsts budžeta finansējums – 389 264 euro (273 576 lati).

3. Aizdevumu līgumu ar saimnieciskās darbības veicēju noslēgšanas termiņš – līdz 2013.gada 31.decembrim.

4. Šo noteikumu izpratnē saimnieciskās darbības veicēji ir:

4.1. sīkās (mikro), mazās un vidējās lauksaimniecības pakalpojumu kooperatīvās sabiedrības lauksaimniecības pakalpojumu kooperatīvo sabiedrību darbību regulējošo normatīvo aktu izpratnē;

4.2. sīkie (mikro), mazie un vidējie saimnieciskās darbības veicēji, kuri atbilst Komisijas 2008.gada 6.augusta Regulas (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2008.gada 9.augusts, Nr. L 214), 1.pielikumā minētajām definīcijām;

5. Saimnieciskās darbības veicējiem atbalstu piešķir saskaņā ar Komisijas 2006.gada 15.decembra Regulu (EK) Nr.1998/2006 par Līguma 87. un 88.panta piemērošanu *de minimis* atbalstam (Eiropas Savienības Oficiālais Vēstnesis, 2006.gada 28.decembris, Nr. L 379) (turpmāk – Komisijas Regula Nr.1998/2006).

**II. Neatbalstāmās nozares, darbības un saimnieciskās darbības veicēji**

6. Atbalstu nepiešķir šādām nozarēm un darbībām:

6.1. Nozarēm, kas ir noteiktas Komisijas regulas Nr.1998/2006 1.panta 1.punkta "a", "b", "c" un "f" apakšpunktā, un darbībām, kas ir noteiktas Komisijas regulas Nr.1998/2006 1.panta 1.punkta "d", "e" un "g" apakšpunktā;

6.2. operācijām ar nekustamo īpašumu;

6.3. azartspēlēm un derībām;

6.4. ieroču un munīcijas ražošanai un tirdzniecībai;

6.5. tabakas izstrādājumu, alus un alkoholisko dzērienu ražošanai un tirdzniecībai;

6.6. apdrošināšanai, finanšu starpniecībai un banku pakalpojumiem;

6.7. sabiedrisko, politisko un citu organizāciju darbībai.

7. Atbalstu nepiešķir šādiem saimnieciskās darbības veicējiem:

7.1. kam ir Valsts ieņēmumu dienesta administrēti nodokļu parādi. Šis ierobežojums neattiecas uz gadījumiem, kad saimnieciskās darbības veicējs ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus;

7.2. kam ar tiesas spriedumu ir pasludināts maksātnespējas process vai kam ar tiesas spriedumu tiek īstenots tiesiskās aizsardzības process, vai kam ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, vai kuru saimnieciskā darbība ir izbeigta;

7.3. kam uz projekta pieteikuma iesniegšanas brīdi zaudējumi pārsniedz pusi no pamatkapitāla un pēdējo 12 mēnešu zaudējumi – ceturtdaļu no pamatkapitāla, un ir konstatējamas šo noteikumu 7.5.apakšpunktā minētās pazīmes;

7.4. kam saskaņā ar pēdējo divu noslēgto finanšu gadu pārskatiem un pēdējo pieejamo operatīvo pārskatu uz projekta pieteikuma iesniegšanas brīdi ir novērojamas grūtībās nonākuša saimnieciskās darbības veicēja pazīmes – zaudējumu pieaugums, apgrozījuma samazināšanās, naudas plūsmas samazināšanās, parādu pieaugums, procentu maksājumu celšanās, gatavās produkcijas krājumu pieaugums, zems likviditātes koeficients, krītoša vai nulles aktīvu vērtība – un ir konstatējamas šo noteikumu 7.5.apakšpunktā minētās pazīmes;

7.5. kam nav iespēju nosegt zaudējumus no saviem līdzekļiem vai no līdzekļiem, ko tas spēj iegūt no saviem biedriem, akcionāriem, dalībniekiem vai kreditoriem, un tas nespēj apturēt zaudējumus, kuri bez valsts iestāžu ārējās iejaukšanās īstermiņā vai vidējā termiņā novedīs saimnieciskās darbības veicēju līdz nespējai turpināt darbību.

**III. Aizdevuma noteikumi**

8. Aizdevumi tiek piešķirti, lai nodrošinātu finansējumu saimnieciskās darbības veicēju izveidei, izaugsmei un darbības paplašināšanai, kā arī piesaistītu apgrozāmos līdzekļus dzīvotspējīgu uzņēmējdarbības projektu īstenošanai.

9. Saimnieciskās darbības veicēja primārā saimnieciskās darbības vieta ir Latvijas Republikā.

10. Aizdevuma maksimālā summa ir 25 000 euro ekvivalents latos pēc Latvijas Bankas noteiktā kursa aizdevuma piešķiršanas dienā. Saimnieciskās darbības veicējs var saņemt vairākus aizdevumus ar nosacījumu, ka to kopsumma nepārsniedz šajā punktā noteikto maksimālo summu.

11. Aizdevuma maksimālais termiņš ir 10 (desmit) gadi.

12. Lai saņemtu aizdevumu, saimnieciskās darbības veicējs iesniedz finanšu starpniekam aizdevuma pieteikumu un uzņēmējdarbības projekta aprakstu, kā arī informāciju par jebkādu atbalstu, kas saņemts atbilstoši Komisijas Regulai Nr.1998/2006, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem, norādot informāciju par kārtējo gadu un diviem iepriekšējiem kalendāra gadiem.

**IV. Finanšu starpnieki**

13. Aizdevumus izsniedz finanšu starpnieki.

14. Ieguldījumu fonda ieviesējs izvēlas finanšu starpniekus saskaņā ar Publisko iepirkumu likumā noteikto iepirkuma procedūru.

15. Ieguldījumu fonda ieviesējs un finanšu starpnieki slēdz finansējuma līgumu, kurā tiek noteikts, ka Ieguldījumu fonds finansē 50% no aizdevuma summas un par šo aizdevuma daļu netiek aprēķināti aizdevuma procenti, un sedz finanšu starpnieka vadības izmaksas par Ieguldījumu fonda finansēto aizdevuma daļu. Finanšu starpnieka līdzfinansējums ir 50% no aizdevuma summas.

16. Finanšu starpnieku piemērotā aizdevuma procentu likme šo noteikumu ietvaros nepārsniedz 50% no maksimālās likmes, ko finanšu starpnieks piemērotu pielīdzināma riska aizdevumam, kas nav sniegts šo noteikumu ietvaros.

17. Šo noteikumu 15.punktā paredzētās finanšu starpnieku vadības izmaksas sedz, ievērojot Komisijas 2006.gada 18.decembra Regulas (EK) Nr.1828/2006, kas paredz noteikumus par to, kā īstenot Padomes Regulu (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu (EK) Nr.1080/2006 par Eiropas Reģionālās attīstības fondu, 43.panta 4.punkta noteikumus.

18. Aizdevuma izsniegšanu nosaka saskaņā ar civiltiesiskajiem līgumiem, kas noslēgti starp finanšu starpnieku un saimnieciskās darbības veicēju.

**V. Subsīdijas ekvivalenta aprēķināšana un atbalsta kumulācija**

19. Subsīdijas ekvivalents latos ir vienāds ar izsniegtā aizdevuma apmēru.

20. Šo noteikumu ietvaros saņemto atbalstu var apvienot ar citu *de minimis* atbalstu. Atbalsts vienam saimnieciskās darbības veicējam nedrīkst pārsniegt Komisijas Regulas Nr.1998/2006 2.panta 2.punktā noteikto maksimālo apmēru attiecīgajā fiskālajā gadā un iepriekšējos divos fiskālajos gados.

21. Ja saimnieciskās darbības veicējs ir saņēmis finansējumu saskaņā ar riska kapitāla atbalsta programmu un pēc tam pirmo triju gadu laikā pēc pirmā riska kapitāla ieguldījuma iesniedz aizdevuma pieteikumu, šo noteikumu 20.punktā noteikto atbalsta maksimālo apjomu samazina par 20%, nepārsniedzot saimnieciskās darbības veicēja saņemtā riska kapitāla kopsummu.

22. Šo noteikumu ietvaros finansējumu atbalsta saņēmējam nevar piešķirt, ja atbalsta saņēmējs ir saņēmis vai paredz saņemt finansējumu par tām pašām attiecināmajām izmaksām citu aktivitāšu ietvaros no valsts, pašvaldības vai Eiropas Savienības līdzekļiem.

**VI. Atbalsta uzskaite**

23. Atbalsta uzskaiti veic finanšu starpnieks saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

Ministru prezidents V.Dombrovskis

Ekonomikas ministrs D.Pavļuts

Iesniedzējs:

Ekonomikas ministrs D.Pavļuts

Vīza: Valsts sekretārs J.Pūce

05.06.2013 10:41

1036

Agita Nicmane

67013203, Agita.Nicmane@em.gov.lv